《仙鸡诗》
金朝·元德明

老雄健斗夸擅场，韩郎抱归神色扬。岂知黠儿出徼倖，毒手一发不得妨。

毳毛散洒尚可养，利嘴一哆何由张。青囊道人何许来，自言救药吾有方。

垂髯噀水濯残血，半喙随手生新黄。筠笼半开闻腷膊，草冠已往徒惊忙。

神仙世有宁虚荒，惜哉诡激不可量。世人鸷勇天且劓，况于物也资强梁。

敷荣枯蘖变金石，未若与世针膏肓。何须变化示狡狯，知君办作淮南王。

蓬莱东望云茫茫，爱而不见心为狂。刀圭不愿换凡骨，且欲共醉无何乡。

作者简介：金忻州秀容人，号东岩。幼嗜书。布衣蔬食，处之自若。人负债不能偿，往往毁券。累举不第，放浪山水间，饮酒赋诗以自娱。卒年四十八。有《东岩集》。